In nomine sancte et individue Trinitatis, Patris et Filii et Spiritus-Sancti. Ego Goldofredus, Lingonensis ecclesie Dei gracia episcopus, dilecto filio Adelardo, abbati cenobii Sancti-Michaelis Tornodori ejusque successoribus regulariter substituendis in perpetuum. Desiderium quod ad religionis propositum et animarum salutem pertinere cognoscitur, auctore Deo, sine aliqua est dilatione complendum. Quamobrem, dilecte in Domino fili, tuis et fratrum tuorum postulationibus clementer annuentes, Sancti-Michaelis monasterium, cui Dei providentia preesse dinosceris, cum omnibus ad ipsum pertinentibus, auctoritatis nostre suffragio et presentis scripti pagina, ex communi clericorum nostrorum assensu, communimus; statuentes ut quascunque possessiones vel ecclesias, vel quecunque bona idem monasterium in presenti possidet, aut in futurum, largitione vel oblatione fidelium, seu aliis justis modis, prestante Domino, poterit adipisci, firma tibi tuisque successoribus et illibata permaneant. Alias quoque rationabiles prefati monasterii consuetudines in quibus etiam sunt cruces a villis plurimis annuatim vobis reddende, vobis nichilominus confirmamus per presentes; in quibus hec propriis nominibus adnotamus: Ecclesiam de Ligniaco-Castro, ecclesiam de Ligneraillis, ecclesiam de Melligniaco, Capellam de Vallepeletene, ecclesiam de Mereio-Servoso, ecclesiam de Carriseio, ecclesiam de Villari-Vinoso, ecclesiam de Anceyo-Servoso, ecclesiam de Paciaco, ecclesiam de Lisigniis, ecclesiam de Molano, ecclesiam de Fraigio, ecclesiam de Noeriis, ecclesiam de Curco, ecclesiam de Riparia, ecclesiam de Yroir, ecclesiam de Chicheyo, ecclesiam de Dyeio et ecclesiam de Vezannis, ecclesiam de Poelleyo, ecclesiam de Chableys, ecclesiam de Chemelliaco, ecclesiam de Sarrigniaco, ecclesiam de Tissiaco, ecclesiam de Colano, ecclesiam de Fieo, et ecclesiam de Poincheio. Decernimus ergo ut nulli omnino homini liceat idem perturbare, aut ejus possessiones auferre, aut aliquibus molestiis fatigare, sed omnia integra conserventur fratrum ejusdem loci usibus omnimodis profutura. Si qua igitur ecclesiastica secularisve persona, hanc nostre constitutionis paginam sciens, contra eam venire temptaverit, secundo, terciove commonita, si non satisfactione congrua emendaverit, ream se divino judicio existere cognoscat, atque in extremo examine districte ultioni subjaceat. Conservantes autem hec et cetera que.... justa sunt, in presenti omnipotentis Dei gratiam et post mortem vitam eternam consequantur, amen. Actum publice, Lingonis, quarto idus aprilis, episcopo et omni canonicorum conventu in capitulo residente; ubi hoc privilegium recitatum, non solum eorum qui subscripti sunt testimonio, verum totius conventus auctoritate roboratum est, anno ab incarnatione Domini Mº Cº XVIº; indictione quarta, concurrente secundo, epacta quindecima, apostolice sedis pontifice Innocentio II, Francorum rege Ludovico Ludovici filio. S. ARBERTI, abbatis Sancti-Sequani; ARBERTI, abbatis Sancti-Stephani Divionensis; BERNARDI, Clarevallis abbatis; FULCONIS, archidiaconi et cancellarii; JOSCELINI, archidiaconi; WARNERII, archid; PONCII, archid; OLOICI, prepositi Sanctorum-Geminorum; Magistri ANCELINI LOMBARDI. Decania tunc vacabat; Roberto, ducis filio, apud Eduam in episcopum ordinato. S. HENRICI, presbiteri, cognomento Boni-Amici; AUSCULFI, presbiteri; TEUDERICI, presbiteri; WALTERII, diaconi Trecensis; DURANNI, diaconi, cognomento Runca; PETRI, diaconi, cognomento Forelli; HUGONIS, diaconi, cognomento Trosselli; GIRARDI de Montesalio, subdiaconi; HUGONIS de Riveria, subdiaconi; HUGONIS de SANCTIS-GEMINIS, subdiaconi. Ego DURANNUS, Lingonensis ecclesie notarius, ad vicem Fulconis, archidiaconi et cancellarii, dictavi, scripsi, recitavi.